Приета с Решение № 716 от Протокол № 36/26 март 2010 г.
Изм. с Решение № 387, Протокол № 16/22 ноември 2012 г.

О Б Щ И Н А   Б Е Р К О В И Ц А

Н А Р Е Д Б А
за ред и условия за поставяне и премахване на преместваеми обекти на територията на Община Берковица
ГЛАВА ПЪРВА

ОБЩИ ПОЛОЖЕНИЯ

Чл.1 (1) С тази наредба се уреждат условията и реда за поставяне и премахване на преместваеми обекти за търговски и други обслужващи дейности и други елементи на градското обзавеждане по чл.56, ал.1 от Закона за устройство на територията (ЗУТ) върху поземлени имоти на територията на Община Берковица.
 (2) По реда на тази наредба се поставят и премахват и тези от обектите по чл.55 от ЗУТ, за които се издава разрешение за поставяне.
Чл.2 (1) Тази наредба определя видовете, предназначението и изискванията към оформлението и поставянето на преместваемите обекти и определя правомощията на отделните звена на общинската администрация относно условията и реда за тяхното разрешаване, поставяне и премахване.
(2) Тази наредба урежда реда за поставяне на преместваеми обекти в поземлени имоти - частна, общинска и държавна собственост.
Чл.3 Обектите по чл. 1 от тази наредба не представляват строежи по смисъла на §. 5, т.38 от ДР на ЗУТ, не са недвижими имоти по смисъла на чл. 110 от Закона за собствеността, не се нанасят в кадастралната карта, нямат постоянен устройствен статут, не са трайно свързани с недвижимия имот, в който са поставени, позволяват бърз демонтаж и могат да се преместят на повече от едно място.
Чл.4 (1) Преместваемите обекти са:
1. Обекти за извършване на търговски и други обслужващи дейности;
2. Други елементи на градското обзавеждане;
3. Рекламно-информационни елементи.
(2) Рекламно-информационните елементи освен преместваеми обекти могат да бъдат и рекламни пана, надписи и други по фасади, които са предмет на Наредба за рекламната и информационната дейност в Община Берковица.
Чл.5 (1) Разрешение за поставяне се издава по реда и условията на настоящата Наредба на собственика на преместваемия обект.
(2) Преместваемите обекти се поставят с разрешение на главния архитект на Община Берковица или упълномощено от него длъжностно лице.
(3) Разрешението за поставяне се издава за определен срок, съгласно ЗОС.

Ако договорът е сключен за по-дълъг срок и след изтичането му няма промяна на обстоятелствата, относно издаването му не се провежда нова процедура.
(4) /Изм. с реш. № 387 от Протокол № 16/22.11.2012 г./ Разрешението за поставяне на сезонни тераси пред заведенията за хранене и развлечение се издава за срок от 5 години за собственици на търговския обект и/или за срока на сключен договор за наем на обекта.

(5) При промяна на обстоятелствата, преместваемите обекти се премахват с едномесечно предизвестие. При премахване на преместваемите обекти, собствениците им са задължени да възстановят имота или терена, върху или на който е поставен обекта, в първоначалния му вид. 
(6) Преместваемите обекти се разполагат в съответствие с правилата и нормите за устройство на територията, архитектурно-художествените, инженерно-техническите, противопожарните и санитарно-хигиенните изисквания за формиране на благоприятна и общодостъпна жизнена среда.
Чл. 6 (1) Не са предмет на тази наредба:

1. Преместваеми обекти, разположени в имоти, отредени по действащ подробен устройствен план (ПУП) за пазари и базари, с изключение на рекламните елементи;
2. Временните строежи по чл.49 - 55 от ЗУТ, с изключение на временните преместваеми обекти по чл.55 от ЗУТ, за които се издава разрешение за поставяне;
3. Временните строежи по §. 17 от ПР на ЗУТ.
(2) Наредбата не се прилага и в случаите на:
1. Поставянето на пътни знаци съгласно изискванията на Закона за движението по пътищата и Правилника за прилагане на ЗДП;
2. Поставяне на табели за наименование на улици, площади и административни номера на имотите.
ГЛАВА ВТОРА

РЕД И УСЛОВИЯ ЗА ПОСТАВЯНЕ НА ПРЕМЕСТВАЕМИ ОБЕКТИ ЗА ТЪРГОВСКИ И ДРУГИ ОБСЛУЖВАЩИ ДЕЙНОСТИ И ДРУГИ ЕЛЕМЕНТИ НА ГРАДСКОТО ОБЗАВЕЖДАНЕ

РАЗДЕЛ ПЪРВИ
Общи разпоредби
Чл. 7 (1) Върху поземлени имоти могат да се поставят преместваеми увеселителни обекти и преместваеми обекти за търговски и други обслужващи дейности - павилиони, кабини, както и други елементи на градското обзавеждане (спирки на масовия градски транспорт, пейки, осветителни тела, съдове за събиране на отпадъци, чешми, фонтани, часовници и съоръжения на градската среда).
(2) За обектите по ал. 1 се издава разрешение за поставяне по ред, установен с настоящата наредба, а за държавни и общински имоти - и въз основа на схема, одобрена от главния архитект на общината. За държавните имоти схемата се одобрява след съгласуване със съответната централна администрация, която стопанисва имота, а в останалите случаи - с областния управител.
(3) В недвижими имоти - паметници на културата, разрешение за поставяне на обекти по ал. 1 се издава въз основа на схема след съгласуване с Националния институт за паметниците на културата при условията и по реда на чл. 125, ал. 5 от ЗУТ.
(4) В имоти частна собственост разрешение за поставяне на обекти по ал. 1 се издава въз основа на изричното писмено съгласие от собственика на поземления имот или писмен договор за наем на заетата от преместваемия обект площ.
(5) Преместваеми обекти по ал.1 могат да се оставят върху части от тротоари (при спазване разпоредбата на чл.80, ал.5, т.1 от ЗУТ), части от площадни пространства, както и върху свободни площи и имоти, без това да пречи на основното предназначение на терените, върху които се поставят.
(6) Преместваеми обекти по ал.1 могат да се поставят и върху държавни, общински или частни терени (парцели), върху които не е осъществено предвиденото съгласно ПУП строителство, до неговото осъществяване.
Чл. 8 Условията и редът за устройството, безопасността и техническите изисквания към съоръженията, поставяни в увеселителни обекти, се определят с наредба на министъра на регионалното развитие и благоустройството, министъра на вътрешните работи и председателя на Държавната агенция за младежта и спорта.
РАЗДЕЛ ВТОРИ
Видове преместваеми обекти

Чл. 9 (1) Според прикрепването си към терена, преместваемите обекти биват:
1. Мобилни, без връзка с терена;
2. Свързани нетрайно с терена.
(2) Според обвързването им с инженерната инфраструктура, преместваемите обекти биват:

1. Без връзка;
2. С временни връзки.
Чл. 10 (1) По своето предназначение и вид преместваемите обекти могат да бъдат: 
А) По предназначение преместваемите обекти могат да бъдат:
1. Павилиони;
2. Спирки на градския транспорт;
3. Телефонни кабини;
4. Хладилни, автоматични и други съоръжения на открито;
5. Спортни, увеселителни, атракциони и детски съоръжения съобразени с Наредбата към чл.62 по ал.11 от ЗУТ;
6. Организирани сезонни тераси пред заведения за хранене и развлечение;
7. Тоалетни кабини;
8. Площадки и контейнери за вторични суровини;
10. Паркови и улични елементи на градското обзавеждане.
11. Други видове навеси в частни имоти.

Б) По вид преместваемите обекти могат да бъдат: 
1. Целогодишни - разположени по схема, одобрена от Главния архитект на Община Берковица след решение на ОЕСУТ;
2. Кратковременни - разположени по схема, одобрена от Главния архитект на Община Берковица; 
3. Елементи на градския дизайн - разположени по схема, одобрявана по конкретно възникнали нужди. 
(2) По своя характер преместваемите обекти могат да бъдат:
1. С унифициран (типов) дизайн - промишлен продукт, предназначен за серийно производство;
2. С индивидуален дизайн - предназначени за единично производство, съобразено със спецификата на градската среда.
(3) Преместваемите обекти обслужващи търговията могат да бъдат предназначени за продажба само на стоки, отговарящи на изискванията на РИОКОЗ и РВМС
Чл. 11. Главният архитект на Общината, след съгласуване с ОЕСУТ, одобрява проекти за типови преместваеми обекти.
РАЗДЕЛ ТРЕТИ

Схеми за поставяне на преместваемите обекти
Чл. 12 (1) Разполагането на преместваеми обекти върху държавни и общински имоти и терени или части от тях, се допуска само на основание изработена схема за поставяне, одобрена от главния архитект, след разглеждане и приемане от ОЕСУТ.
(2) Схемата по ал. 1 се изработва и одобрява и за отделни поземлени имоти за организиране на дейностите по чл. 55 от ЗУТ.
Чл. 13 (1) Схемите се изработват върху извадка от действащ подробен устройствен план, с нанесени обекти и зони за разполагане на обекти, означени със сигнатура за тип на преместваемите обекти.
(2) Схемите за разполагане на преместваеми обекти за търговия се изработват служебно от служители на Дирекция "ИУТК", в която обектите следва да фигурират под точно определени предназначение и номер. Към архитектурните схеми за поставяне на преместваеми обекти при необходимост се изготвят и проекти за мероприятия за осигуряване на прилежащата инфраструктура и благоустрояване.
(3) Схемите за преместваеми обекти, в имоти частна собственост с неприложен ПУП по отношение на застрояването и незастроени имоти, попадащи под разпоредбата на чл. 55 от ЗУТ се изготвят от собствениците на терена, като обектите не могат да бъдат повече от 3 броя в УПИ. 
Чл. 14 (1)  /Изм. с реш. № 387 от Протокол № 16/22.11.2012 г./ Лицата желаещи да ползват общинки имот - за сезонна тераса следва да подадат молба до кмета, в която да представят и договор за наем или собственост на туристическия обект..

(2) Въз основа на постъпилите молби се изготвя схема за площта и разположението на сезонните тераси.
(3) Схемата по ал.2 се разглежда и приема от ОЕСУТ и одобрява от главния архитект.
(4) По одобрените схеми, се възлагат проекти от собствениците на търговските обекти, въз основа на виза издадена по одобрената схема и в съответствие с минималните изисквания за площ на едно място за обслужване в обектите съгласно действащата Наредба за категоризиране на средствата за подслон, местата за настаняване и заведенията за хранене и развлечения към Закона за туризма.
Чл. 15 (1) Схемите за целогодишно разполагане на преместваеми обекти се внасят за разглеждане в ОЕСУТ при Община Берковица. На заседанието на ОЕСУТ схемата за поставяне се съгласува с експлоатационните дружества и контролните органи в съответствие с чл.121 от ЗУТ.,Комисия по организация и безопасност на движението и др. инстанции.
(2) Главният архитект на Община Берковица одобрява изготвените схеми по ал.1. За държавните имоти схемата се одобрява след съгласуване със съответната централна администрация, която стопанисва имота, а в останалите случаи - с областния управител. 
(3) Схемите могат да бъдат допълвани и променяни по искане на юридически или физически лица, по съображения за безопасност на движението, сигурност и естетика на градската среда, както и по решение на ОЕСУТ или собственика на терена - Общински съвет, министерство, ведомство, Областен управител, както и при промени в нормативната уредба.
Чл. 16 Изменения в схемите се правят по реда на създаването им.


РАЗДЕЛ ЧЕТВЪРТИ

Общи изисквания за поставяне на преместваемите обекти
Чл. 17 Преместваемите обекти трябва да отговарят на устройствените, инженерно-техническите, противопожарните и санитарно-хигиенните норми.
Чл. 18 (1) Преместваемите обекти, независимо от техния вид, трябва:
1. Да отговарят на нормите за безопасност;
2. Да бъдат поддържани в добро състояние и вид;
3. Да не нарушават условията за обитаване и да не бъдат източник на шум и замърсяване над допустимите норми;
4. Да не затрудняват достъпността и проходимостта на градската среда;
5. Да се ползват по предназначение;
6. Да имат табела, на която да бъдат отбелязани името и адреса на собственика на обекта. 
(2) Слънцезащитни устройства на организираните тераси към заведения за хранене и развлечения могат да бъдат само чадъри и сенници за всички видове заведения. Площта на сезонните тераси трябва да бъде в съответствие с одобрената от Главния архитект схема.  
(3) Собственикът на преместваемия обект отговаря за спазване на предвидените в ал.1 изисквания.
Чл. 19 (1) Забранява се поставянето на преместваеми обекти, както и използването им:
1. В нарушение на настоящата наредба, както и на действащото законодателство;
2. В нарушение на одобрените схеми;
3. Върху изградени озеленени площи и природни забележителности;
4. В сервитута на инженерните съоръжения.
(2) Забранява се:

1. Промяна в конструкцията на преместваемите обекти, включително остъкляване и ограждане с материали от всякакъв вид или спускане на прозирни завеси;
2. Монтиране на преместваеми обекти, които закриват входове, витрини, прозорци от приземния етаж на сградите или затрудняват и възпрепятстват пешеходния поток и обслужването на обектите в тях;
3. Поставянето на преместваеми обекти - сезонни тераси на заведения за хранене и развлечения, работещи на самообслужване или работещи без категоризация на обекта;
4. Преотдаване и/или преотстъпване на друго физическо или юридическо лице на преместваеми обекти, за които има издадено разрешение за поставяне върху общински или държавни терени. При нарушаване на това изискване се прекратява разрешението.
Чл. 20 (1) За разполагане на преместваемите обекти за обслужване на търговията на територията на Община Берковица във връзка с различията в селищната среда, територията на Община Берковица се разделя на три зони, както следва: 
I зона - Централна градска част, съгласно границите на действащия ПУП-ПРЗ на ЦГЧ град Берковица;ж.к. Заряница, ж.к. Стара планина и ж.к. Изгрев
II зона - Останалата територия на град Берковица;
ІІІ зона - Промишлена зона, квартал "Беговица" и кв. Раковица
Чл. 21 (1) Преместваемите обекти могат да се свързват с инженерни мрежи, когато одобряващият орган прецени, че това е целесъобразно, посредством временни връзки, което се вписва в разрешението за поставяне.
(2) Допускането на цитираните в ал. 1 временни връзки може да стане след предварително съгласуване със съответните ведомства и експлоатационни дружества.
Чл. 22 (1) Процедурата по издаване на разрешения за поставяне се открива с издаване на скица (виза) за проектиране. Искания за издаване на скица (виза) се правят с писмени заявления от ползвателите на туристическите обекти. 
За преместваеми обекти - организирани сезонни тераси пред заведения за хранене и развлечения е задължително да се спазват изискванията на Наредбата за категоризиране на средствата за подслон, местата за настаняване и заведенията за хранене и развлечения към закона за туризма. 
(2) Скицата (визата) представлява копие - извадка от действащия подробен устройствен план с уточнени разположения, размери, площ, тип и предназначение на обекта, както и с указани разстояния и условия и се издава от главния архитект на Община Берковица в 14-дневен срок от постъпването на искането.
(3) Скицата (визата), която се отнася за държавни и общински имоти и терени, се издава в съответствие с предвижданията на одобрената схема.
Чл. 23 (1) За издаване Разрешение за поставяне се подава писмено искане от ползвателя на туристическия обект, към което се представят следните документи:
1. Скица (виза), издадена от главния архитект;
2. Заверено копие от документ за собственост, документ за право на ползване и/или договор за наем;
3. /Изм. с реш. № 387 от Протокол № 16/22.11.2012 г./ ОТПАДА
4. Проектна документация в три екземпляра;

5. Необходимите за обекта разрешения от съответните служби за ползване на вода, електроенергия и други, които се изискват с нормативен акт;
6. Документ за внесена такса за одобряване на проекта и за издаване разрешение за поставяне;
7. Други документи, предвидени по настоящата наредба.
(2) Проектната документация се съгласува със специализираните контролни и съгласувателни органи, в зависимост от вида и местоположението на преместваемия обект преди одобряването.
(3) Когато искането е за поставяне на унифициран (типов) преместваем обект, одобрен от Главния архитект, се изисква индивидуална проектна документация само относно ситуирането и временните външни връзки на обекта.
(4) Проектна документация за преместваемите обекти за търговия се изисква само за павилионите и обектите с външни връзки.
Чл. 24 (1) За маси и сергии за продажба на стоки с аукционен характер (мартеници, коледни, новогодишни, пролетни и великденски картички, предмети и украшения и др.) - не се издава разрешение за поставяне, а се прилага действащата наредба за търговска дейност на територията на Община Берковица /одобрена от главния архитект схема за разполагане/. 
Чл. 25 (1) Разрешение за поставяне на преместваеми обекти се издава от главния архитект на Общината или от упълномощено от него длъжностно лице, по образец, след одобряването на съответния проект, когато такъв се изисква.
(2) В разрешението за поставяне се вписват всички основания за издаването му, вид и дейност на обекта, площта от терена, предмет на разрешението за поставяне на обекта, местонахождението му, указано точно върху одобрена схема, задълженията на ползвателя, включително поддръжката и хигиената на прилежащите площи, срока за поставяне на обекта и всички условия свързани с поставянето, експлоатацията и премахването на обекта.
(3) Отказът за издаване разрешение за поставяне се мотивира писмено и се съобщава на заинтересованите лица при условията и реда на Административно процесуален кодекс.
Чл. 26 Издадените Разрешения за поставяне се вписват и съхраняват в отделен регистър, който се води и съхранява от общинската администрация.


РАЗДЕЛ ПЕТИ

Специални изисквания за поставяне на преместваеми обекти върху терени - общинска и държавна собственост
Чл. 27 (1) Правото за поставяне на търговски обекти върху общински терени се предоставя чрез публично оповестени търг или конкурс по реда на Наредбата за реда за придобиване, управление и разпореждане с общинско имущество.
(2) В случай на предсрочно прекратяване на наемния договор, срокът на разрешението за поставяне се счита за изтекъл по право.
(3) Общински имоти, върху които са разрешени обекти за търговия не могат да се пренаемат, да се преотстъпват за ползване или да се ползват съвместно по договор с трети лица. Ползването им трябва да се осъществява само в съответствие с разрешеното предназначение. При констатирани нарушения сключеният договор се прекратява, а съответният преместваем обект или съоръжение се премахва.
(4) Правилата по предходните алинеи не се прилагат за поставяне на преместваеми обекти за културни, спортни и други обществени мероприятия с временен характер на общински терени.
(5) Собствениците или ползвателите на преместваеми обекти са отговорни за поддържане на чистотата върху площта, прилежаща в 5-метровата зона от границите на преместваемия обект.
(6) Собствениците или ползвателите на преместваеми обекти се задължават да осигурят и поддържат в близост до обекта минимум на един брой кош за отпадъци по одобрен от Община Берковица модел.
(7) Забранява се изхвърлянето на отпадъци от всякакво естество, генерирани от преместваемите обекти в прилежащите кошчета за отпадъци, освен в предназначените за това контейнери за битови отпадъци и за разделно събиране на отпадъци.


РАЗДЕЛ ШЕСТИ

Специални изисквания за поставяне на преместваеми обекти върху поземлени имоти - частна собственост
Чл. 28 (1) Преместваеми обекти се поставят върху имоти - частна собственост въз основа на скица-виза по чл.140 от ЗУТ, одобрена от главния архитект на Община Берковица, както и след одобряване на индивидуален проект за обекта. 
(2) Скицата (визата) по ал.1 се изготвя по искане от собственика (съсобствениците) на поземления имот или лицето, ползващо имота или част от него въз основа на писмен договор и е в съответствие с изработената от собственика на имота, схема.
Чл. 29 (1) Преместваемите обекти се разполагат при спазване изискванията на чл.21, ал.4, чл.41, ал.2, чл.42 и чл.43, ал.1 от ЗУТ и изискванията на Наредба №7 за правила и нормативи за устройство на отделни видове територии и устройствени зони.
(2) В съсобствени поземлени имоти преместваеми обекти може да бъдат поставени по искане на един или повече съсобственици със съгласието на останалите, изразено в заявление до общината, с нотариална заверка на подписите на съсобствениците.
РАЗДЕЛ СЕДМИ

Ред и условия за поставяне на преместваеми обекти върху поземлени имоти за организиране на дейностите върху поземлени имоти по чл. 55 ЗУТ
Чл. 30 (1) До реализирането на подробния устройствен план незастроени поземлени имоти могат да се използват за временни открити паркинги, пазари за сергийна търговия, открити обекти за спортни дейности и площадки за игра и други подобни открити обекти върху тях да се поставят преместваеми обекти въз основа на разрешение за поставяне, издадено при условия и по ред, определени с настоящата наредба. 
(2) За незастроените държавни и общински поземлени обекти по ал. 1 се одобрява схема за поставяне на групата обекти, изработена върху извадка от действащ ПУП или кадастрална карта, с нанесени подземни съоръжения и тип, размери и отстояния на преместваемите обекти, след което се изисква скица (виза) за проектиране. За незастроените частни имоти се изисква скица (виза) за проектиране.
(3) След одобряването на схема по ал.2 и издаване на виза за проектиране, за издаване на разрешение за поставяне на преместваем обект (групата преместваеми обекти) заинтересованото лице - подава до главния архитект молба - искане за поставяне на преместваем обект (група преместваеми обекти), към която се прилагат следните документи:
1. Скица (виза), издадена от главния архитект;
2. Заверено копие от документ за собственост, документ за право на ползване и/или договор за наем;
3.  /Изм. с реш. № 387 от Протокол № 16/22.11.2012 г./ ОТПАДА;
4. Проектна документация в три екземпляра; 
5. Необходимите за обекта разрешения от съответните служби за ползване на вода, електроенергия и други, които се изискват с нормативен акт;
6. Документ за внесена такса за разглеждане на искането и одобряване на проектната документация;
7. Други документи, предвидени по настоящата наредба.

(4) Проектната документация на преместваемите обекти се съгласува, преди одобряването й, от доставчиците на енергия и вода и от ведомства и служби по указание на одобряващия орган.
(5) Разрешението за поставяне на преместваеми обекти за организиране на дейностите по чл. 55 от ЗУТ може да се издава за отделен, за група или за всички обекти по одобрената устройствена схема.
(6) Проектната документация на преместваемите обекти по този раздел се одобрява и разрешението за поставяне се издава от главния архитект на Община Берковица или от упълномощено от него длъжностно лице.
Чл. 31 За неуредените в настоящата глава въпроси, се прилагат разпоредбите на глава първа и втора, които са приложими за преместваемите обекти по чл.55 от ЗУТ.

ГЛАВА ТРЕТА

ПОСТАВЯНЕ НА МОНУМЕНТАЛНО-ДЕКОРАТИВНИ ЕЛЕМЕНТИ НА ГРАДСКОТО ОБЗАВЕЖДАНЕ
РАЗДЕЛ ПЪРВИ

Поставяне на монументално-декоративни елементи на градското обзавеждане
Чл. 32 Местата за монументална и трайна художествена украса се определят в съответствие с подробните устройствени планове.
Чл. 33 Местата за монументална и трайна художествена украса могат да се определят по искане на физически и юридически лица и организации въз основа на решение на ОЕСУТ с участието на представители на отдел "Образование и култура", СБХ, САБ, КАБ общественици и други.
Чл. 34 При определяне на местата за монументална и трайна художествена украса край републикански пътища, в курортно-туристически комплекси и др. в ОЕСУТ участват и представители на заинтересуваните ведомства, учреждения и организации.
Чл. 35 Местата за монументална и трайна художествена украса в организирана архитектурна среда (по фасадите и вътрешните пространства на сградите, в дворното пространство и в околната среда) се определят с инвестиционните проекти.
Чл. 36 Предложенията за поставяне на монументална и трайна художествена украса се придружават с идейно решение, предварителна характеристика на обекта и околната среда и обяснителна записка.
Чл. 37 Разрешение за поставяне се издава от главния архитект на Община Берковица или упълномощено от него длъжностно лице.
ГЛАВА ЧЕТВЪРТА

ПРЕМАХВАНЕ НА ПРЕМЕСТВАЕМИТЕ ОБЕКТИ
Чл. 38 (1) Обектите по чл.55, чл.56, ал.1 и чл.57, ал.1 се премахват, когато: 
1. Са поставени без разрешение или в противоречие с издаденото разрешение;
2. Са поставени в чужд имот без правно основание или правното основание за издаване на разрешението за поставяне е отпаднало;
3. Не отговарят на правилата и нормативите за устройство на територията;
4. Не отговарят на изискванията по чл. 169, ал. 1, т. 1, 2, 3, 4, 5 и ал. 3, т. 1 от ЗУТ;
5. Представляват реклама, забранена със закон;
6. Срокът на разрешението за поставяне е изтекъл;
7. Не отговарят на други изисквания, определени с настоящата наредба.
(2) Обстоятелствата по ал. 1 се установяват с констативен акт, съставен от служителите по чл. 223, ал. 2 от ЗУТ .

 Констативният акт се връчва на собствениците на обектите по ал. 1, които могат да направят възражения в 3-дневен срок от връчването му.
(3) В 7-дневен срок от връчването на констативния акт по ал. 2 кметът на общината издава заповед за премахване на обекта.
(4) Когато собственикът на обект по ал. 1, поставен в чужд имот, е неизвестен, констативният акт се връчва на собственика на имота. В този случай със заповедта по ал. 3 кметът на общината задължава собственика на имота да го премахне за своя сметка.
(5) Когато собственикът на обект по ал. 1, поставен в имот - общинска собственост, е неизвестен, констативният акт и заповедта за премахване се поставят на видно място върху обекта в присъствието на двама свидетели и на определените за това места в сградата на общината, района или кметството.

(6) В заповедта по ал. 3 кметът на общината определя срок за премахване на обекта и разпорежда на дружествата, доставчици на вода и енергия, да прекратят доставките до определения за премахване обект. Може да се допусне предварително изпълнение на заповедта за премахване.
(7) При неспазване на срока за премахване, определен в заповедта по ал. 3, обектът се премахва принудително.
 (8) При необходимост принудителното изпълнение на заповедта по ал. 3 се осъществява със съдействието на полицията.
Чл.39 Изпълнението на разпоредбата на чл.39 ал.7 става по реда и условията определени с Наредбата за принудително изпълнение на Заповеди за поправяне или премахване на строежи или части от тях от органите на Община Берковица.
Чл.40 За въпроси, неуредени в тази Наредба, се прилага Административно - процесуалният кодекс.

ГЛАВА ПЕТА

АДМИНИСТРАТИВНО-НАКАЗАТЕЛНИ РАЗПОРЕДБИ
Чл. 41 (1) Преместваемите обекти се демонтират от упълномощено от Кмета общинско предприятие или звено за сметка на собственика.
(2) Преместваемите обекти се демонтират от упълномощено от кмета общинско предприятие или звено за сметка на собственика. Премахването и освобождаването на имота - когато е общинска собственост става за сметка на нарушителя.
Чл. 42 (1) Наказва се с глоба от 300 до 1000 лева, ако не подлежи на по-тежко наказание предвиден в нормативния акт, този:
1. Който постави преместваем обект - без разрешение за поставяне, в отклонение от условията на издаденото разрешение, или в нарушение на други изисквания на настоящата наредба;
2. Който ползва преместваем обект без разрешение за поставяне или в отклонение от условията на издаденото разрешение, след изтичане срока за поставяне, или в нарушение на други изисквания на настоящата наредба;
3. Който държи (без да го ползва по предназначение) преместваем обект, поставен без разрешение за поставяне или в отклонение от условията на издаденото разрешение, след изтичане срока за поставяне, или в нарушение на други изисквания на настоящата наредба;
4. Не изпълни подлежаща на изпълнение заповед за премахване на преместваем обект в посочения в същата срок за доброволно изпълнение;
5 Премахне, унищожи или допусне премахване или унищожаване на преместваем обект без разрешение на компетентните органи;
6. Не извърши предписани възстановителни работи и не отстрани за своя сметка нанесените повреди след премахване на преместваем обект;
(2) Когато нарушенията по ал.1 са извършени от едноличните търговци и юридически лица се налага имуществена санкция от 500 до 3000 лева.
Чл. 43 За други нарушения по тази наредба, ако деянието не подлежи на по-тежко наказание, глобата е от 100 до 500 лева, а на юридическите лица имуществена санкция в размер от 300 до 1000 лв..
Чл. 44 (1) Актовете за установяване на административни нарушения по тази наредба се съставят от служителите от общинската администрация, определени със заповед на кмета на общината.
(2) Наказателните постановления се издават от кмета на Община Берковица.
(3) Установяването на нарушенията, съставянето на актовете, издаването и обжалването на наказателните постановления се извършват по реда на Закона за административните нарушения и наказания.

Чл. 45 (1) При издаване на наказателното постановление наказващият орган се произнася и по искането за обезщетение на причинените от нарушението вреди. 
(2) Когато с нарушението са причинени вреди на общинско имущество, наказващият орган, и без да има направено искане, задължава нарушителя да заплати на Община Берковица обезщетение за причинените вреди.
(3) Размерът на обезщетението за вредите се определя по предвидения ред, а когато няма такъв, може да бъде определен с помощта на оценител.
Чл. 46 Глобите, имуществените санкции и обезщетенията за причинени вреди на общинско имущество, се внасят в общинския бюджет.
Чл. 47 Не подлежат на обжалване наказателните постановления, с които е наложена глоба до 100 лева включително, или имуществена санкция до 5000 лева включително. 
ДОПЪЛНИТЕЛНИ, ПРЕХОДНИ И ЗАКЛЮЧИТЕЛНИ РАЗПОРЕДБИ
§ 1 По смисъла на тази наредба :
1. "Преместваем обект" е обект, предназначен за търговски или други обслужващи дейности, рекламно-информационен елемент или друг елемент на градското обзавеждане, който няма постоянен устройствен статут, не е трайно свързан с недвижимия имот, в който е поставен, позволява бърз демонтаж и може да се премести на повече от едно място.
2. "Премахване на преместваем обект" представлява отстраняването му от мястото на което е поставен, а когато това е невъзможно без засягане на физическата му цялост поради начина на закрепването му към терена или поради други причини - демонтирането (разрушаването) му до кота терен и възстановяване на терена в първоначалния му вид при спазване нормите за противопожарна безопасност, хигиена и безопасност на труда.
3. "Адресат/адресати на заповедта" са физически или юридически лица, спрямо които със заповедта по чл. 57а ал.3 от ЗУТ се създават задължения по нейното изпълнение. Тези лица може да са: собственикът на преместваемия обект или на недвижимия имот, върху който той е поставен, или извършителят на строежа.
4. "Изпълнител" е лицето, определено за изпълнител на обществена поръчка по реда на ЗОП, НВМОП или СФУК на Община Берковица, респ. общинското предприятие, на което е възложено извършването на СМР по принудителното изпълнението на заповедта по чл. 57а ал.3 от ЗУТ.
5. "Сгради на представителни институции" са сгради, представляващи публична общинска собственост или публична държавна собственост. 
6. "Тента" («сенник») е стандартна конструкция с конзолно рамо в едната или двете посоки, предназначена за монтаж към фасадна стена или свободно стояща, без допълнителни конструктивни елементи (колони) по контура на временната тераса, създаващи предпоставка за ограждение от всякакъв тип. 
§ 2 Тази наредба се издава на основание чл. 21, ал. 2 от Закона за местното самоуправление и местната администрация и чл. 55 и чл. 56, ал. 2 от ЗУТ.
§ 3 Контролът по изпълнението на настоящата наредба се възлага на кмета на Община Берковица, главния архитект на Община Берковица и служителите назначени по чл. 223, ал. 2 от ЗУТ - за контрол на строителството.
§ 4 Указания по прилагането на тази наредба се дават от главния архитект на Община Берковица.
§ 5 Наредбата се прилага и за преместваемите обекти, разположени върху територията на Община Берковица, преди приемането й.
§ 6 Собствениците на преместваеми обекти и елементи (с изключение на елементите с кратковременен характер), които вече са поставени, са длъжни да ги приведат в съответствие с изискванията на тази наредба в тримесечен срок от влизането й в сила.
§ 7 Договорите за разполагане на преместваеми обекти върху общински имоти, сключени преди влизане в сила на тази наредба, запазват своето действие.
§ 8 Разположените преместваеми обекти, които не отговарят на стандартите на тази наредба и не могат да се приведат в съответствие с изискванията й, се премахват след изтичане на срока на сключените договори по реда, предвиден в наредбата.
§ 9 Всички схеми за преместваеми обекти в държавни и общински терени, одобрени преди влизане в сила на настоящата Наредба, са валидни до приемането на нови схеми.
§ 10 (1) В шестмесечен срок от приемане на настоящата Наредба, общинската администрация да изготви и представи на Общински съвет информация за:
1. Сключените действащи договори за поставяне на обекти за общински имоти;
2. Съществуващите разположени върху общински имоти преместваеми обекти, издадените за тях документи, заетата площ, начина на закрепване към терена и начина на ползване, както и ползвателите им;
3. Броя и обхвата на одобрените до влизането в сила на тази наредба устройствени схеми за разполагане на преместваеми обекти;
4. Броя на незаконно функциониращите преместваеми обекти, поставени в общински, държавни и частни имоти, заетата площ, начина на закрепване към терена, начин на ползване, както и ползвателите им.
(2) Подробен доклад, обобщаващ информацията по ал. 1 да се внесе за разглеждане 
от Кметския екип.
§ 11 Таксите за издаване на съответните разрешения и документи са определени  и се събират на основание Наредба на Общински съвет за определянето и администрирането на местните такси и цени на услуги на  територията на Община Берковица.

§ 12 Заплащането на наемите за поставяне на преместваеми обекти върху имоти Общинска собственост  е определено съгласно тарифа приета от Общински съвет Берковица за І – ва, ІІ – ра и ІІІ – та зона на кв. м заета площ и по ред определен в Наредба за реда, придобиване, управление и разпореждане с общинско имущество на Общински съвет Берковица.
§ 13 Наредбата влиза в сила от 01.03.2010 година.

 

